## Rješenje o oduzimanju dozvole za obavljanje svih poslova s vrijednosnim papirima Consult Inventu d.o.o. iz Varaždina

### NN 57/2005 (4.5.2005.), Rješenje o oduzimanju dozvole za obavljanje svih poslova s vrijednosnim papirima Consult Inventu d.o.o. iz Varaždina

# KOMISIJA ZA VRIJEDNOSNE PAPIRE REPUBLIKE HRVATSKE

**1128**

Na temelju odredbi članka 12. točka 5., članka
41. stavak 2. i članka 52. Zakona o tržištu vrijednosnih papira (»Narodne
novine« br. 84/02), Komisija za vrijednosne papire
Republike Hrvatske po službenoj dužnosti u predmetu oduzimanja dozvole za obavljanje
poslova s vrijednosnim papirima brokerskom društvu Consult
Invent d.o.o., Varaždin, Kolodvorska 12, na sjednici
održanoj 28. travnja 2005. godine donijela je

## RJEŠENJE

1. Brokerskom društvu Consult
Invent d.o.o., Varaždin, Kolodvorska 12, MBS: 070005308,
oduzima se dozvola za obavljanje svih poslova s vrijednosnim papirima.

2. Brokersko društvo iz točke 1. izreke ne može
u roku od 1 (jedne) godine od dana oduzimanja dozvole zatražiti ponovno
izdavanje dozvole za obavljanje poslova s vrijednosnim papirima.

3. Brokersko društvo iz točke 1. izreke briše se
iz Registra ovlaštenih društava koji vodi Komisija za vrijednosne papire
Republike Hrvatske, s danom 28. travnja 2005. godine.

4. Nalaže se brokerskom društvu iz točke 1.
izreke da u roku od 15 dana od dana zaprimanja ovog rješenja Komisiji za
vrijednosne papire Republike Hrvatske dostavi dokaze o obavješćivanju svih
klijenata o prestanku važenja dozvole, o zatvaranju posebnog »računa
nalogodavca«, te preslik knjige naloga iz kojeg će
biti razvidno da su svi nalozi uredno izvršeni ili opozvani.

5. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) je rješenje klasa: UP/I-450-08/97-01/145, urbroj: 567-03/99-7 od 26. siječnja 1999. godine, društva Consult Invent d.o.o., Varaždin
(dalje: Društvo) izdala dozvolu za obavljanje poslova s vrijednosnim papirima
iz članka 26. stavak 1. točke 1. – 8. Zakona o izdavanju i prometu vrijednosnim
papirima (»Narodne novine« br. 107/95). Stupanjem na
snagu Zakona o tržištu vrijednosnih papira (»Narodne novine« br. 84/02, dalje: Zakon), Društvo je temeljem navedenog
rješenja bilo ovlašteno obavljati poslove s vrijednosnim papirima iz članka 34.
točke 1., 2., 4., 5. i 6. Zakona.

Sukladno odredbi članka 15. stavak 2. Zakona,
kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu Zakonom. Odredbom članka 52. stavak 1. točka 4.
Zakona propisano je da će Komisija rješenjem oduzeti dozvolu za obavljanje
poslova s vrijednosnim papirima ovlaštenom društvu, ako obavlja djelatnosti
koje nisu poslovi s vrijednosnim papirima.

Komisija je 2. veljače 2005. godine zaprimila
obavijest Društva o prestanku radnog odnosa jedinog brokera u Društvu, te o
namjeri prestanka obavljanja poslova s vrijednosnim papirima. Dana 18. travnja
2005. godine zaprimljena je i obavijest Društva o promjeni djelatnosti, kojoj
je priložen preslik rješenja nadležnoga trgovačkog
suda o upisu promjene djelatnosti u sudski registar.

Slijedom iznijetog, valjalo je Društvu oduzeti
dozvolu za obavljanje svih poslova s vrijednosnim papirima i brisati ga iz
registra ovlaštenih društava koji vodi Komisija, a u koji registar je Društvo
bilo upisano pod rednim brojem 51 (pedeset jedan).

Sukladno odredbi stavka 3. članka 52. Zakona,
Društvo ne može u roku od 1 (jedne) godine od dana oduzimanja dozvole zatražiti
od Komisije ponovno izdavanje dozvole za obavljanje poslova s vrijednos­nim papirima.

Nastavno na odluku o oduzimanju dozvole, Društvu
je naloženo da u roku od 15 dana od dana zaprimanja ovog rješenja Komisiji
dostavi dokaze o obavješćivanju svih klijenata o prestanku važenja dozvole, o
zatvaranju posebnog »računa nalogodavca«, te preslik
naloga iz kojeg će biti razvidno da su svi nalozi uredno izvršeni ili opozvani.

Sukladno odredbama članka 8. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu
Republike Hrvatske u roku od 30 dana od dana primitka ovog rješenja.

Klasa: UP/I-450-08/05-02/67

Urbroj: 567-03/05-1

Zagreb, 28. travnja 2005.

Predsjednik Komisije

**Miljenko** **Fičor**, v. r.

Rješenje, NN 57/2005-1128